Anders Kronborg (S), 2026-01-29:
Danmarksdemokraterne ønsker bl.a. med forslaget at gøre statsborgerskabet betinget i en 10-årig periode.
Hvis man begår grov kriminalitet i den periode, skal man have det taget fra sig igen.
Derudover skal man anerkende staten Israel, og vi skal screene ansøgere for problematiske værdier.
I Socialdemokratiet mener vi, at det er meget vigtigt, meget afgørende for Danmarks fremtid at have nogle stramme betingelser for de personer, der ønsker at opnå dansk indfødsret.
Man har ikke ret til at blive dansk statsborger; det er tværtimod en meget stor tillidserklæring fra det danske samfund og det danske Folketing, som udvises til de personer, der får et dansk pas.
Derfor er Socialdemokratiet garant for, at vi stiller en række meget stramme krav til de mennesker, der ønsker et rødbedefarvet pas.
Der bor mennesker i vores land, som trods en lang opvækst i Danmark, uddannelse og job ikke har tilsluttet sig vores grundlæggende danske demokratiske værdier, men som derimod modarbejder vores land.
Det er naturligvis ikke holdbart i længden, og derfor skal vi også lære af vores historie.
Udlændingepolitikken har tidligere været alt, alt for slap i Danmark.
Det har forskellige partier i Folketinget, inklusive Socialdemokratiet, heldigvis fået strammet op på.
Derfor står det parti, jeg repræsenterer, også vagt om en stram og fair udlændingepolitik.
Vi har besluttet os til at undersøge mulighederne for en screeningsmodel for ansøgere til dansk statsborgerskab, så vi i videst muligt omfang kan sikre, at nye statsborgere reelt og helhjertet bakker op om vores grundlæggende danske værdier.
Dem, der sidder i Indfødsretsudvalget, ved, at undertegnede selv har været en af bannerførerne for det her arbejde.
For første gang nogen sinde i historien er der blevet afholdt samtaler med ansøgere.
Sidste gang, da vi havde behandlingen af lovforslaget om dansk indfødsret, hvor mange tusind personer stod på lovforslaget, var der en person, vi fik melding om ikke opfyldte grundlæggende kriterier vedrørende gode demokratiske danske værdier.
Nogle partier foreslog, at der skulle være samtaler med personen.
Socialdemokratiet og de øvrige regeringspartier mente, at sagen var tilstrækkelig oplyst, og ønskede resolut personen pillet af lovforslaget – altså ikke bruge bureaukrati på samtaler og snak, men resolut pille personen af lovforslaget.
Og det var det, der skete.
Jeg vil også gerne tilkendegive her, at oplever vi noget lignende med de kommende lovforslag, er vi klar til at kigge resolut på lignende eksempler.
Indtil ekspertgruppen har afsluttet deres arbejde, skal vi selvfølgelig være meget, meget grundige i lovbehandlingen.
Jeg håber selv, at det lykkes, at vi får en screeningsmodel.
Jeg kan se forskellige løsningsmodeller, både hvor vi trækker øget kompetence over til den lovgivende forsamling, så vi ikke er bundet af snærende bånd i forhold til den udøvende magt, men også hvor vi får nogle indstillinger fra embedsmænd og det derefter er politikere, der tager samtalen.
Jeg tror, det var SF, som desværre ikke er til stede her mere, der selvfølgelig havde nogle betragtninger om realismen i at holde samtaler.
Det er klart, at det er urealistisk, hvis nogen tror, vi kan holde personlige samtaler med mere end 2.000 mennesker, der er på et lovforslag.
Det tror jeg ikke nogen sinde kan lade sig gøre med vores arbejdstid.
Men vi vil sagtens kunne holde, og vi vil også kunne få plads til at holde samtaler med personer, måske 10-15-20 stykker, som er blevet screenet, i forhold til at de ikke opfylder de danske værdier.
Det vil jeg i hvert fald være meget, meget åben over for.
Så lad mig lige rette en lille misforståelse.
Det kan godt være, der er et par røde partier i Folketinget – Enhedslisten, Radikale Venstre, Alternativet – men der er et parti, der kan samarbejde til begge sider, og det er Socialdemokratiet, og vi samarbejder om en stram udlændingepolitik.